Hanun ai batɔbɔ ǹnamǎ yā Zanoah bə́ ngákom m̀bɛ́ yā Ḿbīgílí; bə́ bǎd wa lóŋ, bə́ tə́lē bīvín míḿbɛ́, mim̀bóŋ ai bifɛdəgǎ yā étēde, bə́ kōmó fə m̀fim á ńtīē akúda mɔŋɔlɔ mə́ mɔ́, a kələ kwí á ḿbɛ̄ Ákun. 14Malkiya, mɔ́n Rékab, ǹdzóe yǎ éfās ńnǎm yā Beth Kɛrem, a ngákom ḿbɛ̄ Ákun; a bǎd wa mǎn lōŋ, a tə́lē bīvín míḿbɛ́, mim̀bóŋ ai bifɛdəgǎ yā étēde. 15Shalum, mɔ́n Kol Hozé, ǹdzóe yǎ éfas ńnǎm yā Mitspa a ngákom m̀bɛ́ yā Étam; a bǎd dzɔ lóŋ, a búdi wā, a mǎn tə́lē bīvín míḿbɛ́; mim̀bóŋ ai bifɛdəgǎ yā étēde, ényē fə a ngálóŋ ḿfim étɔ̌g yā ngádan ǹkúkúmá, a kələ kwí á bə́zitə́b básigi á tísɔn Dávid. 16Á mvús dzīē, ńdɔ̄ Nehémya, mɔ́n Azbug, ǹdzóe éfas ńnǎm yā Beth­ Tsur, a ngákom a kə́lə kwí ńsəŋ ó nə́ á mə́bóm sɔŋ mə́ Dávid, á yād a kələ kɔ́dan étɔ̌g kɔ̄s yā é nə́ ńlōŋán, a kələ fə kwí á ndá Miǹgungúl mí bod. 17Á mvús dzīē bəlevíta bə́ ngábodo ésíé: Rehum mɔ́n Bani, á mgbág dzīē, ńdɔ̄ Hashavya, ǹdzóe yǎ éfās ńnǎm yā Kéíla, a ngákom ḿfág yǎ éfas ńnam dzíé. 18Á mvús dzīē, ńdɔ̄ bəbə́nyāŋ bábán: Binúi[1], mɔ́n Hénadad, ǹdzóe yǎ éfās ńnǎm yā Kéíla a ngákə ai esíé ósū; 19á mgbág dzīē hālá, ńdɔ Ezer, mɔ́n Yéshua, ǹdzóe yǎ Mitspa, a ngákom é ngab fɔ́g é nə̄ ábūg yā ńkǒl bikpəlé. 20Á mvús dzīē, ńdɔ̄ Barug, mɔ́n Zabái a ngánɔŋ esíé ai fím ésə, a ngákom é ngab fɔ́g yǎ ē kódogo ábūg hālá a kələ kwí á ḿbɛ̄ yā ndá Elyashiv, fada ǹnén. 21Á mvús dzīē, ńdɔ Merémoth, mɔ́n Uriya, mɔ́n Hakots, a ngákom é ngab fɔ́g yǎ á kōdō á ḿbɛ̄ yā ndá Elyashiv a kələ kwí á suga ndá wōē. 22Á mvús dzīē, ńdɔ̄ bəfadǎ yā bə́ ngábə́ tɔá éfas sí tē bə́ ngánɔŋ esíé, bɔ̂ bə́ kōmó fə ábím dábán.